
ABORDĂRI REFERITOARE LA CODURILE  DE ETICĂ PARLAMENTARĂ

Elaborarea unei etici parlamentare a constituit o preocupare a ultimelor decenii, ea fiind inclusă în amplele reforme ale instituţiilor parlamentare din Europa şi din întreaga lume. Cazurile de abatere de la etica parlamentară, amplu dezbătute de presă, au pus în evidenţă necesitatea elaborării şi aplicării unor norme etice mai stricte, majoritatea statelor europene adoptând coduri de etică şi de conduită parlamentară.  Acest demers a avut ca punct de plecare convingerea că democraţia se bazează pe încrederea acordată de alegători reprezentanţilor acestora, parlamentarii aflându-se permanent sub control public. 
La nivel mondial a fost creat, în anul 2006, Grupul de lucru mondial referitor la etica parlamentară din cadrul Organizaţiei mondiale a parlamentarilor contra corupţiei (GOPAC) care a elaborat un Ghid de etică referitor la conduita parlamentarilor
. Acesta a prelucrat date referitoare la diverse prevederi legislative din parlamentele din 90 de state ale lumii. Ghidul a avut ca obiective: descrierea şi explicarea componentelor eticii şi conduitei parlamentare care trebuie puse în aplicare; determinarea elementelor cheie de care politicienii trebuie să ţină cont în elaborarea şi aplicarea eticii. Codurile de etică elaborate în acest scop, au avut în general, atât un obiectiv intern, cât şi unul extern. În interiorul insituţiei, ele au ghidat comportamentul celor care fac parte din ele, iar dinafară, ele au permis societăţii să evalueze activitatea parlamentarilor. Experienţa a arătat că nu există un plan unic de formulare şi aplicare a unei politici etice, întrucât aceasta reprezintă un act politic, în acord cu prevederile constituţionale din fiecare stat. 

Codurile etice sunt considerate declaraţii generale de principii pe care parlamentarii se angajează să le respecte, dar fără abordarea unor reguli specifice sau mecanisme de aplicare. Ghidul atrăgea atenţia asupra faptului că, în primul rând, este important a clarifica problematica, iar modalitatea cea mai potrivită de explicare este elaborarea unui cod de conduită care să includă prevederi din mai multe legi din domeniu, în acord cu cultura politică şi juridică a fiecărei ţări. Prin prevederile referitoare la conduita parlamentară s-a încearcat includerea unor reguli constrângătoare şi executabile care să clarifice zona gri dintre legal şi acceptabil. Codurile de conduită au, în general, ca obiectiv codificarea şi respectarea normelor etice şi regulilor de conduită, cu scopul de a restabili încrederea publicului în reprezentanţii săi aleşi. O altă motivaţie a elaborării acestor documente a fost aceea că, prin intermediul lor, actorii politici devin conştienţi de regulile şi sancţiunile prevăzute în cazul încălcării lor. Specialiştii şi experienţa au demonstrat că adoptarea unui cod de conduită este necesar, dar nu şi suficient. Pentru a fi eficiente, codurile de conduită, care completează cadrul legal existent, trebuie să se bazeze pe o cultură politică care acordă o mare valoare integrităţii, transparenţei. 
Din anii ’90, în Uniunea Europeană s-a manifestat un interes crescut pentru etica parlamentară. Parlamentul European a înfiinţat, în anul 2008, Biroul pentru Promovarea Democraţiei Parlamentare (OPPD) care are ca obiectiv reformarea parlamentelor, întărirea funcţiilor lor principale de a legifera, controla şi a reprezenta
. 
În acest context a fost studiată comparativ experienţa parlamentelor din statele membre ale Uniunii Europene şi au fost elaborate anumite concluzii referitoare la evoluţia viitoare în acest domeniu. Din rezultatele cercetării a reieşit faptul că modalităţile de elaborare a unui cod de conduită parlamentară au fost fie prin definirea clară a drepturilor şi obligaţiilor parlamentare, fie prin combinarea unor dispoziţii şi practici constituţionale şi a unor dispoziţii cu caracter administrativ, civil sau penal, menite a constitui un regim de etică parlamentară (cum a fost în Austria, Danemarca şi Suedia). Multe parlamente naţionale europene au creat comitete consultative, grupuri de lucru, cu scopul de a elaborara coduri de conduită, făcând apel şi la experţi externi. Majoritatea codurilor de conduită au fost elaborate de parlamentarii înşişi şi de comisiile parlamentare create în acest scop. Ele au constituit o formă de autoreglementare. În Marea Britanie a fost adoptat un cod de conduită (Parliamentary Standards Act 2009), fiind dată o lege prin care a fost creată o autoritate independentă pentru aplicarea şi controlul normelor parlamentare (Independent Parliamentary Standards Authority - PA), abilitată să ancheteze încălcările codului de conduită al Camerei Comunelor.

Din studiile realizate reiese că obiectivele concrete ale codurilor de conduită au fost:
· să enunţe principiile fundamentale ale organizaţiei;
· să promoveze o conduită etică şi să descurajeze/elimine comportamentele contrare eticii;

· să definească un punct de referinţă, permiţând evaluarea şi, în anume situaţii, sancţionarea comportamentelor contrare eticii;

· să faciliteze luarea unor decizii ca răspuns la unele situaţii delicate care implică interese şi valori contradictorii;

· să definească drepturile şi responsabilităţile;
· să poată asigura o apărare în faţa unor acuzaţii nefundamentate.
Codurile de conduită au variat considerabil în ceea ce priveşte câmpul lor de aplicare. Experienţa a arătat că aceste coduri încep cu un câmp de aplicaţie mai restrâns, apoi se extind treptat, dar există şi situaţii în care, după o extindere a fost nevoie de revenirea la o formă sintetică, tip angajament, ca în Franţa. Nu există nicio definiţie, delimitare, comun acceptate, decât o recunoaştere a faptului că aceste coduri nu trebuie să se refere la delicte deja pedepsite de lege, precum corupţia activă sau pasivă. Regulile vizează, în general, interzicerea corupţiei, conflictelor de interese, lipsa de transparenţă financiară. 
În codurile de conduită există prevederi referitoare la  ineligibilitate şi incompatibilităţi care sunt relativ asemănătoare în majoritatea statelor europene. Incompatibilităţile se referă, în general, la cumulul inacceptabil de mandate publice. În 20 din 27 state membre UE este interzis a fi în acelaşi timp membru al Parlamentului şi al guvernului. O restricţie asemănătoare se aplică şi funcţiilor judiciare. Alte prevederi se referă la: apartenenţa simultană la cele două Camere, la cumulul mandatelor la nivel federal şi regional, naţional şi european. În general, se consideră că interesele economice şi financiare afectează independenţa şi imparţialitate lor şi de aceea sunt controlate atent. În multe state, condiţiile ineligibilităţii şi incompatibilităţii sunt definite prin Constituţii sau prin legea electorală, iar parlamentele le respectă (Grecia, Marea Britanie). 

Prin exigenţele legate de transparenţă se atrage atenţia asupra faptului că  ele reprezintă o modalitate prin care parlamentarii se angajează să asigure transparenţa externă (accesul publicului la informaţie) şi transparenţa internă (declararea intereselor financiare şi nonfinanciare din afara Parlamentului). Acest principiu este în general acceptat, dar aplicarea lui variază de la stat la stat. Majoritatea parlamentelor impun declararea intereselor financiare externe. Declaraţia de interese externe, altele decât cele financiare, este obligatorie în unele state (Franţa, Marea Britanie şi majoritatea noilor state membre). Această declaraţie este facultativă în Belgia, Danemarca, Finlanda, Olanda şi inexistentă în Luxemburg, care cere o declaraţie a tuturor formelor de susţinere financiară. În unele ţări se solicită o declaraţie a oricăror activităţi şi venituri suplimentare, cât şi orice participare la o întreprindere (ex. Marea Britanie). În general, declaraţii de interese financiare nu prezintă decât parlamentarii, dar în anumite state se declară şi bunurile aparţinând familiei (soţ, copii), aşa cum se practică în Grecia. În unele parlamente, aceste declaraţiile au o formă strictă, altele acceptă forme mai simple. Unele declaraţii sunt date în mod repetat (la început şi sfîrşit de mandat). De obicei, declaraţiile sunt păstrate într-un registru ţinut de o comisie parlamentară sau de un organism exterior (ex. Belgia). Unele ţări restrâng accesul publicului la registru (Ungaria, Polonia), dar accesul este foarte liber în Irlanda, Italia, Olanda, Spania, Suedia, Marea Britanie, invocându-se prioritatea interesului public asupra vieţii private.

Structurile menite a controla aplicarea regulilor eticii parlamentare şi a sancţiunilor variază de la un stat la altul. Controlul se realizează fie prin autoreglare de către grupurile politice sau la nivelul adunărilor; de comitete de etică, ca în Germania, Grecia, Marea Britanie; de către Preşedintele forumului legislativ; fie prin organisme  autonome, precum Mediatorul (în ţările scandinave); fie prin entităţi juridice abilitate a trata cazurile grave de fraudă şi corupţie (tribunale, poliţie, unităţi de anchetă speciale). Procedura de control are etape asemănătoare: depunerea unei plângeri în scris pe lângă organismul de control care începe să o analizeze situaţia. Acesta stabileşte gradul de încălcare şi nivelul posibil al culpabilităţii. Concluziile şi recomandările organismului sunt transmise Adunării care ia decizia finală.
Majoritatea codurilor de conduită nu prevăd sancţiuni, dar în multe state se aplică sancţiuni în cadrul parlamentelor. Sancţiunile variază de la o ţară la alta (în Irlanda se aplică suspendarea, amenda, cenzura politică; în Polonia se aplică avertizarea şi admonestarea publică; în Germania, Preşedintele Camerei face publică orice încălcare; în Italia se aplică sancţiuni morale şi politice). Alte state, precum Franţa, Italia, Portugalia au sancţiuni importante definite prin legi. 
Studiile comparative au arătat că impactul şi eficacitatea codurilor de conduită sunt determinate de faptul că ele constituie un sistem de referinţă, în funcţie de care se poate evalua funcţionarea unui Parlament şi a activităţii fiecărui parlamentar în parte. Conform unui raport al Comisiei Europene pe această temă, eficacitatea depinde de o serie de factori care variază de la o ţară la alta
: existenţa unei societăţi civile funcţionale; a unei culturi politice favorabile transparenţei şi integrităţii; existenţa unor media libere. Studiul comparativ arată că şansele de creştere a eficienţei cresc atunci când ele sunt formalizate în scris; sunt adecvate culturii politice din mediul respectiv, sunt studiate atent; întărind norme deja existente; când permit un control independent; când sunt comparabile cu alte coduri de integritate din acelaşi sistem; când au caracter public, simplu, comprehensibil şi sunt simplu de aplicat.

Prezentăm cazul  relevant al Adunării Naţionale franceze care a elaborat recent un Cod de deontologie. În Statutul deputaţilor francezi exista un paragraf referitor la deontologie, în care se preciza că prevenirea conflictelor de interese a fost obiectul a numeroase dezbateri în ultimii doi ani. În acest paragraf se amintea că, în anul 2010, Biroul Adunării Naţionale a încercat să aplice mecanisme de depistare şi rezolvare a unor situaţii litigioase, prin crearea unui grup de lucru compus din membrii Biroului şi deputaţi desemnaţi de grupurile parlamentare, preşedintele comisiei juridice. Grupul a audiat specialişti şi practicieni în domeniul eticii, a analizat studii comparative cu situaţia din alte state europene. În urma studiilor şi audierilor a fost elaborat un dispozitiv de prevenire a conflictelor de interese cu puternic caracter pedagogic, explicativ, destinat deputaţilor care, astfel, nu ar mai putea face erori formale de declaraţii sau de cunoaştere a exigenţelor eticii parlamentare. În primul rând, s-a dat o definiţie clară a conflictului de interese, definit ca situaţia de interferenţă între îndatoririle de deputat şi un interes privat care, prin natura sa, şi prinintensitatea sa, pot influenţa sau par a influenţa exercitarea funcţiilor parlamentare. Pentru prevenirea conflictelor de interese, pe data de 6 aprilie 2011, Biroul Adunării a luat decizii precum: adoptarea unui cod de deontologie menit a enunţa principiile esenţiale pe care deputaţii se vor angaja să le respecte; depunerea, la începutul mandatului a unei declaraţii de interese; instituirea funcţiei de deontolog în cadrul Adunării Naţionale cel care va va primi declaraţiile de interese, va consilia deputaţii în legătură cu orice situaţie problematică şi va anunţa Biroul în legătură cu orice încălcare a exigenţelor etice. Decizia Biroului preciza că funcţia de deontolog va fi ocupată de o personalitate independentă, desemnată cu votul a 3 cincimi din membrii Biroului Adunării Naţionale, la propunerea Preşedintelui Adunării şi cu acordul unui preşedinte, cel puţin, al unui grup parlamentar din opoziţie. Acest deontolog îşi exercită mandatul pe durata unei legislaturi. Pe data de 15 iunie 211 a fost numit în funcţia de deontolog un emerit profesor de drept constituţional, iar în prezent, în această funcţie se află doamna Noëlle Lenoir. Codul de deontologie al Adunării Naţionale franceze conţine în preambul referiri la faptul că prevederile referitoare la puterea legislativă sunt enunţate încă din Declaraţia drepturilor omului şi cetăţeanului din 1789, reamintindu-se că, în articolele III şi VI ale acesteia, se afirmă  principiul conform căruia suveranitatea rezidă în mod esenţial de la Naţiune şi că legea este expresia voinţei generale. În preambulul Codului se precizează că aceste prevederi se regăsesc în Constituţia franceză (fiind menţionate articolele 3, 24, 26). În acest context, se considera că, în orice împrejurare, pentru deputaţi trebuie să prevaleze interesele publice şi că respectarea acestor principii este una din condiţiile necesare ale acordării încrederii de către cetăţeni. În consecinţă, deputaţii au datoria de a respecta interesul general, principiile independenţei, obiectivităţii, responsabilităţii, probităţii şi exemplarităţii şi să respecte principiile enunţate în prezentul Cod.

Articolul 1- Interesul general

Deputaţii trebuie să activeze în interesul naţiunii şi al cetăţenilor pe care îi reprezintă, excluzând satisfacerea oricărui interes privat sau obţinerea unui beneficiu financiar sau material pentru ei înşişi sau pentru apropiaţi.

Articolul2 – Independenţa 

În niciun caz, deputaţii nu trebuie să se afle într-o situaţie de dependenţă faţă de o persoană fizică sau juridică care l-ar putea deturna de la respectarea îndatoririlor enunţate în prezentul Cod.

Articolul 3 – Obiectivitatea 

Deputaţii nu pot interveni într-o situaţie personală decât ţinând cont de drepturile şi meritele persoanei.

Articolul 4 - Responsabilitatea 

Deputaţii trebuie să răspundă de deciziile lor şi de acţiunile lor în faţa cetăţenilor pe care îi reprezintă În acest scop, deputaţii trebuie să acţioneze în manieră transparentă în exercitarea mandatului.

Articolul 5 – Probitatea 

Deputaţii au datoria de a face cunoscut orice interes personal care ar putea interfera în acţiunea publică şi să dispună rezolvarea oricărui conflict de interese în favoarea interesului general.

Articolul 6 – Exemplaritatea

Fiecare deputat trebuie să promoveze, în exercitarea mandatului său, principiile enunţate în prezentul Cod.

În tabelul următor sunt prezentate principalele reglementări privind codurile de etică şi conduită din statele membre ale Uniunii Europene:

	Ţara
	Baza juridică
	Organul de reglementare
	Principii

	Austria
	-Nu există cod de conduită

-Legea federală privind Regulamentul Consiliului naţional

-Legislaţie specială privind incompatibilităţile şi interesele financiare

-Codul penal
	-Comitetul pentru incompatibilitate a Consiliului naţional şi a Consiliului federal sunt competente în problemele legate de incompatibilităţi şi interese financiare

-Conferinţa preşedinţilor (organ consultativ) 


	-Liberatatea de expresie

-Incompatibilităţi cu anumite activităţi comerciale

-Obligaţia de a declara toate activităţile din sectorul privat

-Principii anti-corupţie

-Tarnsparenţă limitată a activităţilor

-Interdicţia de a se primi cadouri

	Belgia
	-Nu există cod de conduită în sensul strict la nivel federal (cod de deontologie pentru membrii parlamentului în Comunitatea flamandă)

-Legea federală din 6 august 1931 privind incompatibilităţile şi descalificările privind foştii miniştri şi foştii parlamentari

-Legea federală din 2 mai 1995 privind obligaţia de a se depune o listă cu locurile de muncă anterioare şi o declaraţie de avere  


	-Comisia comună privind finanţarea partidelor politice

-Curtea de conturi – pentru anumite aspecte cum ar fi operaţiunile financiare ale Statului federal, ale Comunităţilor Regionale şi ale instituţiilor publice
	-Libertatea de expresie garantată prin Constituţie

-Incompatibilităţi cu anumite funcţii publice (în cadrul executivului)

-Restricţii relative privind cumulul de mandate

-Restricţii cu privire la surse paralele de venituri publice (1,5 x salariul de parlamentar)

-Declaraţie de avere

	Bulgaria
	-Constituţia Republicii

-Reguli de organizare şi procedura Adunării Naţionale

-Legea privind interdicţia şi divulgarea conflictului de interese

-Legea privind declaraţia de avere pentru persoanele cu funcţii de responsabilitate în stat
	-Comisia parlamentară pentru lupta împotriva corupţiei şi a conflictelor de interese

-Curtea de Conturi
	-Liberatea de exprimare

-Funcţia de parlamentar este incompatibilă cu alte mandate elective sau guvernamentale sau orice funcţie din domeniul public

-Obligaţia declaraţiei de avere

-Obligaţia de a divulga şi de a evita conflictul de interese

	Cipru
	-Regulamentul Camerei Reprezentanţilor
	-Preşedintele Camerei
	-Libertatea de expresie este garantată

-Funcţia de deputat incompatibilă cu cea de ministru, consilier municipal ca şi cea de apartenenţă în cadrul forţelor armate

	Cehia
	-Există dezbateri cu privire la elaborarea unui Cod de conduită

-Constituţia Republicii

- Legea privind conflictul de interese

Senat
-Regulamentul Senatului
	-Comisia pentru mandat şi imunitate care ţine registrul declaraţiilor de activitate, de avere, de cadouri şi obligaţii pentru deputaţi şi alte responsabilităţi publice. Oricine poate, printr-o cerere scrisă, să consulte gratuit acest registru, să ia notiţe şi să facă copii după registru. Dacă există o suspiciune legitimă cum că un responsabil public a încălcat obligaţiile impuse de legea privind conflictul de interese poate să propună lansarea unei proceduri juridice de suspendare a mandatului.
	-Libertatea de expresie este garantată

-Restricţii pentru anumite activităţi de responsabilitate publică şi incompatibilitate între funcţia publică şi alte activităţi

-Prezentarea declaraţiei de interese personale, de activităţi, de patrimoniu, de venituri, de cadouri şi datorii

-Un deputat nu poate fi membru în cele două camere ale Parlamentului

	Danemarca
	-Nu există Cod de conduită în sensul strict

-Regulamentul Folketing-ului

-Actul consolidat 1123/2006 privind finanţarea partidelor politice (nu sunt prevăzute obligaţii  pentru parlamentari cu titlu individual)

-Codul penal
	- Nu există organe de reglementare în sensul strict pentru normele privind funcţia publică

-Autoreglementare de către Folketing prin propriile sale reguli şi proceduri şi de conduită (Comisia de Regulament)

-Mediator desemnat pentru „supervizarea administrării”

-Consiliul danez de etică
	-Transparenţă faţă de cetăţeni

-Libertatea de conştiinţă şi de expresie (cu anumite restricţii privind funcţionarea partidelor politice)

-Obligaţia de a se declara veniturile şi interesele financiare

	Estonia
	-Nu există Cod de conduită în sensul strict

-Constituţia Republicii Estonia

-Regulamentul Parlamentului

-Legea anti-corupţie
	-Comisia specială a Prlamentului – Riigikogu privind aplicarea legii anti-corupţie (membrii trebuie să declare interesele economice comisiei)
	-Liberatatea de expresie este garantată

-Obligaţia de a declara interesele economice

-Interdicţia de a exercita alte mandate publice sau de membru în consiliul de administraţie a unei societăţi comerciale

-Loialitate  faţă de Stat

-Parlamentarii acţionează în respectul legii şi al ineteresului general

	Finlanda
	-Nu există Cod de conduită în sensul strict

-Constitituţia Finlandei

-Regulamentul Parlamentului

-Codul penal (cap.40 – cazurile de corupţie)

-Rezoluţia din 2002 privind lupta împotriva corupţiei
	-Preşedinte

-Consiliul preşedintelui 

-Plenul
	-Incompatibilităţi cu alte funcţii publice (ministrul Justiţiei, Procuror general,  judecător la Curtea Supremă sau Tribunalul administrativ suprem, Preşedintele Republicii)

-Nu poate fi cumulată funcţia de deputat naţional cu deputat european)

-Independenţă

-Libertate de expresie garantată

-Declararea voluntară a activităţilor extra-parlamentare, remunerate sau nu şi cele de interes financiar

-Transparenţa conduitei parlamentare

-Comportament demn

-Conflict de interese: parlamentarul  nu poate lua parte la deliberările şi problemele care îl privesc personal

	Franţa
	-Cod deontologic cu şase principii: interesul general, independenţa, obiectivitatea, responsabilitatea, probitatea şi exemplaritatea

-Regulamentul Parlamentului

-Legea organică din 11.3.1988 privind declararea intereselor financiare

-Legea organică „anti-corupţie” din 29.1.1993

-Codul penal – pentru cazurile de corupţie

-Codul electoral
	-Consiliul constituţional (pentru cumul de mandate)

-Tribunalele ordinare

-Serviciul central de prevenire a corupţiei
	-Liberatatea de exprimare garantată

-Incompatibilităţi (participarea la guvernare şi anumite activităţi profesionale)

-Limitarea la două mandate elective

	Germania
	Bundestag
-Art.18 din Regulament, anexa 1 din Regulament stabileşte codul de conduită al membrilor Bundestag-ului

Bundesrat
-În afara Regulamentului  care menţionează anumite aspecte comportamentale, nu există cod de conduită în sensul strict

-Codul penal
	Bundestag şi Bundesrat
-Niciun organ permanent în sensul strict

-Preşedinţii Bundestag-ului şi Bundesrat-ului  au dreptul  de a lua unele măsuri cum ar fi admonestarea membrilor, excluderea de la anumite reuniuni şi impunerea unor amenzi punitive.

Bundestag
-Control asigurat de către puterea judiciară

-Comisia de anchetă provizorie

-Landuri: serviciile anti-corupţie

Bundesrat
-Tribunalele ordinare
	Bundestag
-Libertatea de exprimare garantată

-Obligaţia de a se declara cadourile cu o valoare mai mare de 5 000 de euro

-Obligaţia de a se declara activităţile anterioare şi alte interese financiare şi profesionale

-Publicitatea informaţiilor furnizate conform declaraţiilor de interese

-Obligaţia de a se declara donaţiile cu o valoare ce depăşeşte 5 000 de euro; donaţiile care depăşeşsc valoarea de 10000 de euro  în acelaşi an civil sunt publicate de către preşedinte, care indică valoarea şi originea.

Bundesrat
-Nicio reglementare care să rezume statutul şi obligaţiile membrilor

-Libertatea de exprimare garantată pentru parlamentari

-Nu pot fi simultan membri în Bundesrat şi Bundestag

-Obligaţia de a îşi executa mandatul conştiincios



	Grecia
	-Constituţia (art.55 – 63)

-Regulamentul parlamentului (art.75 – 83)

-Legea 3023/2007 privind finanţarea partidelor politice: venituri, datorii, publicitatea şi controlul partidelor politice şi a candidaţilor pentru parlament

-Legea electorală (decret prezidenţial 96/2007)
	-Nu există comisie permanentă de reglementare

-Curtea supremă specială (art.100 din Constituţie)

-Preşedintele parlamentului şi preşedinţii comisiilor parlamentare (măsuri disciplinare)

-Comisia specială (comisie de control)

-Comisie parlamentară specială permanentă de etică parlamentară şi deontologie
	-Incompatibilitate cu anumite funcţii sau afaceri

-Libertate de opinie şi de vot

-Imunitate parlamentară

-Restricţii în materie de campanii electorale

	Irlanda
	-Legea privind prevenirea corupţiei

-Legea din 1995 privind etica în funcţia publică şi legea din 2001 privind normele în funcţia publică (denumite împreună „Legea privind etica din 1995 şi 2000”)

-Cod de conduită aplicabil celor care deţin o funcţie publică

-Cod de conduită aplicabil membrilor Dáil Eireann

-Cod de conduită aplicabil membrilor Seanad Eireann
	-Comisia de norme în funcţia publică

-Comisia însărcinată cu interesele membrilor Dáil Eireann

- Comisia însărcinată cu interesele membrilor Seanad Eireann
	-Libertatea de expresie garantată

-Parlamentarii sunt ghidaţi în permanenţă pentru interesul general şi niciodată pentru un interes privat sau personal, oricare ar fi acesta. Ca urmare, toţi parlamentarii trebuie să:

-furnizeze o declaraţie anuală a intereselor înregistrabile, indicând în special veniturile profesionale, părţi de societate, posturi  de directori, terenuri şi imobile, cadouri, obţinerea de bunuri şi servicii, facilitarea de călătorii, exercitarea eventual remunerată a unei activităţi de lobby şi contractele cu statul. Această listă este publicată într-un registru anual de interese al membrilor

-declararea oricărui interes material al unui membru dacă acesta este chemat să vorbească sau să voteze pentru o problemă care are legătură cu interesul material al membrului respectiv

-să se abţină să utilizeze pentru ei înşişi, în scop lucrativ, informaţii oficiale care nu trebuie să fie făcute publice sau care sunt obţinute cu titlu confidenţial în exercitarea funcţiilor oficiale

-Folosirea fondurilor publice în mod prudent

-Interacţiunea cu administraţia şi autorităţile represive conform cu rolul de reprezentant al publicului

-Membrii care sunt în acelaşi timp şi deţinătorii unor funcţii de miniştri, preşedinţi şi vice-preşedinţi de comisii, trebuie să respecte obligaţiile suplimentare de declaraţii. Ei trebuie, de exemplu, să declare interese suplimentare, să renunţe la cadourile cu o valoare mai mare de 650 de euro, să declare interesele materiale care au legătură cu funcţia pe care urmează să o exercite.

	Italia
	-Nu există cod de conduită în sens strict

-Constituţia Republicii italiene (1947)

-Legea 175/1974 şi 515/1993 privind finanţarea partidelor politice

-Legea 441/1982 privind divulgarea inetereselor financiare

-Legea 515/1993 privind campaniile electorale

-Regulamentul interior


	-Nu există organ de reglementare

-Autoreglare şi control de către preşedinţii camerelor

-Organe de anchetă şi judiciare tradiţionale (în special pentru cazurile de corupţie)
	-Obligaţia de declarare a cadourilor

-Libertatea de expresie este garantată

-Obligaţia de declarare a averii, a datoriilor şi a obligaţiilor contractuale pentru campaniile electorale

	Letonia
	-Cod de etică în vigoare din 2006, ultima modificare în 2010

-Legea privind prevenirea conflictului de interese în activitatea funcţionarilor
	-Comisia pentru mandat, etică şi declaraţii

-Biroul de prevenire şi luptă împotriva corupţiei
	-Obligaţia de declarare a intereselor financiare

-Imunitate judiciară, administrativă şi disciplinară

-Interdicţia insultelor şi a declaraţiilor defăimătoare

-Discreţia

-Interzicerea primirii de cadouri

-Discreţia în folosirea datelor cu caracter privat

 -Interzicerea de a beneficia de variaţiile pieţii şi concesiunile publice

-Este interzis cumulul de mandate, cu excepţia posturilor universitare, în cerecetare sau caritabile

	Lituania
	-Constituţia Republicii Lituania

-Legea nr.VIII-371 din 2 iunie 1997 privind concilierea între interesul public şi cel privat, în serviciul public

-Legea nr.X-816 privind adoptarea, întrarea în vigoare şi punerea în aplicare a Codului de conduită aplicabil responsabililor politici, din 19 septembrie 2006 (Acest cod de conduită se aplică atât parlamentarilor cât şi consilierilor municipali, primarilor şi vice-primarilor, membrilor guvernului şi vice-preşedinţilor partidelor politice

-Statutul Seimas (Regulamentul)
	-Comisia permanentă de etică şi procedură a Parlamentului - Seimas
	-Fiecare membru al Seimas trebuie să evite toate conflictele între interesele private şi obligaţiile sale de a reprezenta interesele publice. Trebuie, de asemenea, să se acţioneze astfel încât să nu nu se creeze aparenţa în ochii publicului existenţei unei astfel de conflict

-Obligaţia declarării intereselor private

-Obligaţia declarării intereselor şi activelor financiare

-Incompatibilitatea cu toate celelalte funcţii din sectorul public sau privat

-Sunt interzise toate activităţile remunerate în afara celor creative

-Deputaţii nu pot fi urmăriţi penal sau arestaţi, decât cu consimţământul parlamentului.

-Obligaţia de a acţiona cu respect faţă de statul de drept 

	Luxemburg
	-Regulamentul Camerei  Deputaţilor
	-Fără organe de reglementare

-Preşedintele Camerei

-Conferinţa preşedinţilor
	-Obligaţia de a se declara activităţile

-Obligaţia de a se declara o eventuală susţinere financiară

	Marea Britanie
	-Cod de conduită şi ghid de aplicare a regulilor referitoare la conduita parlamentară

-Legea privind alegerea pentru Camera Comunelor (1975), modificată de Legea privind incompatibilităţile din 2000

-Cod de conduită pentru Camera Lorzilor şi ghid de aplicare al codului de conduită, adoptat de către o rezoluţie din 30 noiembrie 2009 şi modificatî la 30 martie 2010
	Camera Comunelor
-Ca urmare a Legii privind normele parlamentare din 2009 s-a înfiinţat Autoritatea independentă a normelor parlamentare (IPSA) şi funcţionarea unui ofiţer responsabil cu respectarea regulilor (Compliance Officer)

-Comisia pentru norme şi privilegii

Camera Lorzilor
-Comisar pentru norme, iunie 2012

-Comisia pentru privilegii şi buna conduită

Pentru cei care deţin o funcţie publică
-Comisia pentru norme în viaţa publică (1994)

-Înalta Curte de Sesiune; Înalta Curte de Justiţie (pentru dosarele de privind incompatibilitatea)

  
	-Libertatea de expresie

-Integritate

-Obiectivitate

-Responsabilitate

-Deschidere

-Onestitate

-Leadership

-Obligaţia de a declara interesele financiare şi cele non-financiare

-Interdicţia de a primi avantaje financiare

-Incompatibilitate cu alte funcţii publice şi private (Camera Lorzilor, judecători)

-Incompatibilitate datorată unui cazier judiciar (faliment, corupţie)

	Olanda
	-Legea din 1968 privind indemnizaţia de deputat

-Legea privind incompatibilităţile, statele generale şi Parlamentul European
	-Comisia Regală pentru Integritate

-Autoreglare a instituţiilor

-Tribunale ordinare

-Control efectuat de către partidele politice pentru infracţiuni minore cu caracter penal

-Administraţia fiscală
	-Libertatea de expresie garantată

-Integritate

-Obligaţia de a declara activităţile publice sau private, remunerate sau nu

-Obligaţia de a declara veniturile non-parlamentare care depăşesc un anumit nivel

	Polonia
	-Principiul eticei deputaţilor – aplicabil doar Dietei

-Legea din 1996 privind exercitarea mandatului de senator şi deputat
	-Comisia de etică pentru deputaţi – pentru Dieta
	-Libertatea de expresie este garantată

-Respectul statului de drept

-Obligaţia de a se declara interesele financiare

-Obligaţia de a semnala toate angajamentele suplimentare (ex. activitatea comercială)

-Restricţii privind luarea angajamentelor suplimentare

-Obligaţia de a declara codourile
-Imparţialitate

-Deschidere

-Responsabilitate

-Respect faţă de reputaţia Parlamentului



	Portugalia
	-Nu există cod de conduită în sensul strict

-Statutul deputaţilor din 1993

-Legea 34/87, Infracţiuni legate de responsabilitatea deţinătorilor de mandate politice
	-Nu există organ de reglementare unic

-Tribunale ordinare pentru cazuri de corupţie
	-Libertatea de expresie garantată

-Obligaţia de a declara veniturile private, averea şi participaţiunile

-Obligaţia de a declara activităţile non-parlamentare, publice sau private, remunerate sau nu

	Slovacia
	-Constituţia Republicii Slovace

-Act constituţional nr.357/2004 Coll. privind protecţia interesului public în exercitarea funcţiei
	-Comisia privind non-cumulul de funcţii

-Partidele politice
	-Obligaţia de declara interesele financiare, averea
-Obligaţia de declara alte locuri de muncă sau mandate publice

	Slovenia
	-Nu există cod în sensul strict

-Constituţia din 1991 (art.82: independenţă, incompatibilitate; art.83: imunitate, libertate de expresie)

-Codul penal din 2008 (cap.26: delicte cu caracter penal)

-Legea din 1992 privind deputaţii

-Legea din 2010 privind integritatea şi prevenirea corupţiei

-Reguli de procedură a Adunării Naţionale din 2002 (art.75-80 privind menţinerea ordinei în şedinţe)

-Regulamentul Adunării Naţionale)
	-Comisia de prevenire a corupţiei (organ guvernamental independent pentru integritate şi combaterea corupţiei)

-Adunarea Naţională (drept de refuzare al imunităţii)

-Comisia de Regulament

-Comisia serviciului public şi pentru alegeri
	-Independenţă

-Incompatibilitate 

-Libertate de expresie

-Acceptare de cadouri

-Obligaţia de a declara averea şi toate modificările survenite

	Spania
	-Regulamentul Congresului Senatului

-Legea instituţională 5/1985 privind reglementările electorale

-Rezoluţia comună a Congresului şi a Senatului privind monitorizarea intereselor din 1997

-Codul penal

-Legea 5/2006 privind conflictul de interese al membrilor guvernului şi înalţii funcţionari

-Rezoluţia comună a Congresului şi Senatului privind monitorizarea intereselor din 2009

Parlamentul a depus un proiect în vederea adoptării unei legi organice privind principiile şi măsurile de luptă împotriva corupţiei şi pentru transparenţa gestiunii publice. Acest proiect va modifica legislaţia existentă cu scopul de a consolida transparenţa şi a întări regimul incompatibilităţilor
	-Comisia pentru Statutul deputaţilor 

-Comisia privind incompatibilităţile

-Unităţi specializate de luptă împotriva fraudei şi a corupţiei în cadrul serviciului juridic

-Procuror special pentru delicte financiare  
	-Libertatea de expresie garantată

-Incompatibilitate cu alte funcţii

-Interdicţia de a se abuza de statutul de parlamentare în scopuri private

-Declaraţia de interese financiare şi non-financiare şi de avere

-Respectul statului de drept

	Suedia
	Nu există cod de conduită în sensul strict

-Legea din 1996 privind înregistrarea angajamentelor şi intereselor financiare ale deputaţilor

-Legea Parlamentului - Riksdag
	-Nu există organe de reglementare
	-Promovarea valorilor democratice, a libertăţilor fundamentale şi a statului de drept

-Non-discriminare

-Libertatea de expresie este garantată

-Obligaţia de a declara interesele financiare şi contractuale

-Participarea deputaţilor la dezbateri în care există un interes personal sunt interzise

	Ungaria
	-Nu există cod de conduită în sensul strict

-Constituţia din 1989

-Regulamentul Parlamentului

-Legea LV/1990 privind statutul juridic al deputaţilor 
	-Comisia pentru imunitate (drept de ridicare a imunităţii în caz de comportament incompatibil)
	-Liberatea de expresie este garantată

-Respectarea bunăstării generale şi al interesului general

-Incompatibilitate cu toate celelalte funcţii din administraţia publică, armată, poliţie

-Obligaţia pentru deputaţi de a declara interesele economice, veniturile şi averea








REGLEMENTĂRI REFERITOARE LA CODURILE DE ETICĂ 


ŞI CONDUITĂ PARLAMENTARĂ ÎN STATE MEMBRE ALE  


UNIUNII EUROPENE














� � HYPERLINK "http://www.gopacnetwork.org/Docs/PEC_Guide_FR.pdf" ��http://www.gopacnetwork.org/Docs/PEC_Guide_FR.pdf�


� HYPERLINK "http://www.gopacnetwork.org/Docs/PEC_Guide_EN.pdf" ��http://www.gopacnetwork.org/Docs/PEC_Guide_EN.pdf�





� L’étique parlementaire. Une question de confiance - Bureau pour la promotion de la démocratie parlementaire, Parlement Éuropéen, 2011


� Regulating Conflict of Interest for Holders of Public Office in the European Union – CE 2007

